เก็งหุ้นกลุ่ม Domestic Plays-แบงก์ SET พรุ่งนี้บวกต่อ
บล.โนมูระ พัฒนสิน เชื่อว่าตลาดพรุ่งนี้ (9 ก.ย.) จะเคลื่อนไหวในแดนบวกได้ พร้อมให้แนวรับ 1,370-1,365 จุด ส่วนแนวต้าน 1,385-1,390 จุด
8 ก.ย. 2558

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยในช่วงบ่าย (8 ก.ย.) แกว่งตัวในแดนบวก เช่นเดียวกับตลาดภูมิภาคส่วนใหญ่ที่อยู่ในแดนบวกราว 0.4-2% รับแรงหนุน Sentiment จากจีน นั่นคือการอนุมัติการปฏิรูปรัฐวิสาหกิจและการปฏิรูปตลาดการเงินด้วยการส่งเสริมให้คนลงทุนระยะยาวขึ้น
รวมทั้งสภาปฏิรูปฯของจีนอนุมัติโครงสร้างพื้นฐานมูลค่า 7.7 หมื่นล้านหยวนทั้งทางด่วน, สะพานกลางเมือง และระบบราง ช่วยหนุนให้เศรษฐกิจในเอเชียมีความคาดหวังที่จะฟื้นตัวขึ้นได้จากดีมานด์ของจีน ส่วนบ้านเราได้แรงหนุนจากมาตรการกระตุ้นเศรษฐกิจระยะที่ 2 ทางกลยุทธ์จึงแนะนำหุ้น Domestic Plays อาทิ ITD, CK, KAMART และ HMPRO รวมถึงหุ้นกลุ่มแบงก์ เป็นต้น
แนวโน้มการลงทุนในวันพรุ่งนี้ (9 ก.ย.) เชื่อว่าตลาดจะเคลื่อนไหวในแดนบวกได้ พร้อมให้แนวรับ 1,370-1,365 จุด ส่วนแนวต้าน 1,385-1,390 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
AJD ปิดที่ 1.71 บาท ลดลง 0.02 บาท
JAS ปิดที่ 5.75 บาท เพิ่มขึ้น 0.05 บาท
PTT ปิดที่ 260.00 บาท ไม่เปลี่ยนแปลง
SCC ปิดที่ 494.00 บาท ลดลง 6.00 บาท
ADVANC ปิดที่ 239.00 บาท ลดลง 1.00 บาท